SET เสี่ยงเปิดลบ รับแรงกดดัน “หุ้นแบงก์” หลังธปท.สั่งงดปันผล-ซื้อหุ้นคืน
SET เสี่ยงเปิดลบ รับแรงกดดัน “หุ้นแบงก์” หลังธปท.สั่งงดปันผล-ซื้อหุ้นคืน
22 มิ.ย. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้แกว่ง Sideway Down คาดว่าจะรับแรงกดดันจากหุ้นในกลุ่มแบงก์หลังจากที่ธนาคารแห่งประเทศไทย (ธปท.) ได้สั่งธนาคารพาณิชย์งดจ่ายเงินปันผลระหว่างกาลจากผลการดำเนินงานปี 2563 และงดซื้อหุ้นคืน ซึ่งเป็นการสะท้อนมุมมองภาวะเศรษฐกิจที่มีความไม่แน่นอนในอนาคต
นอกจากนี้ ยังต้องติดตามสถานการณ์การแพร่ระบาดไวรัสโควิด-19 อย่างใกล้ชิด หลังจากที่สหรัฐฯมีจำนวนผู้ติดเชื้อที่เร่งตัวขึ้นในหลาย ๆ รัฐ ทำให้เป็นอุปสรรคการฟื้นตัวเศรษฐกิจหลังจากที่คลายล็อกดาวน์แล้ว
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ โดยให้ติดตามตัวเลข PMI ภาคการผลิตของทั่วโลกในสัปดาห์นี้ และติดตามการประชุมคณะกรรมการนโยบายการเงิน (กนง.) ในวันที่ 24 มิ.ย.นี้ด้วย
พร้อมให้แนวรับ 1,358-1,350 จุด ส่วนแนวต้าน 1,380-1,390 จุด